LT Europos Sąjungos oficialusis leidinys C 309/13

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 309/07

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„GÖTTINGER STRACKE“

EB Nr.: DE-PGI-0005-0703-17.06.2008

SGN ( X ) SKVN ( )

1. Pavadinimas:

„Göttinger Stracke“

2. Valstybė narė arba trečioji šalis:

Vokietija

3. Žemės ūkio produkto arba maisto produkto aprašymas:

3.1. Produkto rūšis:

1.2 klasė. Mėsos produktai (virti, sūdyti, rūkyti ir kt.)

3.2. Produkto, kuriam taikomas 1 punkte nurodytas pavadinimas, aprašymas:

„Göttinger Stracke“ – natūraliai vytinta kiaulienos dešra, kurios konsistencija ir spalva kaip kapotinės dešros. Žaliava – šviežia kiauliena. Optimalios kokybės dešrai geriausiai tinka suaugusių ilgai penėtų kiaulių mėsa. Tokios kiaulės – ilgai penėti įmitę meitėliai ir paršavedės. Naudojamos meitėlių ir paršavedžių mėsos dalis – ne mažiau kaip 65 proc., iš jų paršavedžių mėsos – ne mažiau kaip 40 proc. Meitėlių mėsos dalis turi būti atitinkamai 25 proc. Meitėliai – kastruoti kiaulių patinai. Dešrai „Göttinger Stracke“ gaminti skerdžiami 150 kg meitėliai ir paršavedės. Meitėliai ir paršavedės turi būti bent vienerių metų amžiaus. Tokia suaugusių ilgai penėtų kiaulių mėsa yra tvirtesnė ir kietesnė perdirbti. Todėl ji ypač tinka dešrai „Göttinger Stracke“ gaminti. Tačiau dešrai „Göttinger Stracke“ gali būti naudojama ir jaunų kiaulių mėsa. Tokios naudojamos kiaulienos dešroje neturi būti daugiau kaip 30–35 proc. Dešrai „Göttinger Stracke“ gaminti naudojamos geriausios kiaulių skerdenos dalys: mentė, kumpis ir šoninė. Tokios struktūros kiauliena gerai tinka perdirbti, todėl dešros „Göttinger Stracke“ griežinėlių išvaizda ypatinga. Į mėsmalėje susmulkintą mėsą rūpestingai įmaišoma prieskonių: pipirų, kalendros, muskato riešuto, česnako; kartais įdedama romo ir nedaug saldiklių (gliukozės, sacharozės), pirminių kultūrų su pridėtosiomis mielėmis ir nitritine sūdymo druska. Subrandinta dešra palyginti minkštos konsistencijos, tačiau pakankamai tvirta atpjauti. Iš stambiai sumaltos mėsos pagaminta dešra yra ryškiai rausvos spalvos. Dešra „Göttinger Stracke“ nerūgštaus aromatingo mėsos skonio su juntamais įmaišytais kvapniaisiais prieskoniais. Dešra „Göttinger Stracke“ pailgo ritinio formos, paprastai jai naudojamos įvairaus ilgio 40–60 mm skersmens natūralios žarnos.

Dešra „Göttinger Stracke“ yra itin sausa. Ji vytinama bent iki 35 proc., drėgnumo rodiklis – 0,88 aW ir mažiau. 100 g dešros yra 28 g riebalų, iš jų sočiųjų riebalų rūgščių – 11,5 g. 100 g energetinė vertė – 356 kcal (arba 1 478 kJ); baltymų – 25 g, angliavandenių – mažiau kaip 1 g, iš jų cukraus – mažiau kaip 0,5 g, skaidulų – mažiau kaip 1 g, natrio kiekis – 1,6 g.

Dešra „Göttinger Stracke“ nuo dešros „Göttinger Feldkieker“ skiriasi forma, skersmeniu ir svoriu. Dešros „Göttinger Stracke“ skersmuo vienodas, o dešros „Göttinger Feldkieker“ skersmuo nevienodas. Tokia dešra bręsta kitaip, atitinkamai kitaip formuojasi jos skonis.

3.3. Žaliavos (taikoma tik apdorotiems produktams):

Dešra „Göttinger Stracke“ gaminama daugiausia iš sausos ir tvirtos senesnių kiaulių mėsos. Senesnių kiaulių mėsos turi būti naudojama ne mažiau kaip 65 proc. Dėl specialaus kiaulių šėrimo tokios mėsos riebalų savybės ypatingos. Tokios mėsos privalumas – brandinant dešrą „Göttinger Stracke“ galima išvengti oksidacinių pokyčių; todėl dešra neapkarsta.

3.4. Pašarai (taikoma tik gyvūninės kilmės produktams):

—

3.5. Specialūs gamybos veiksmai, atliktini nustatytoje geografinėje vietovėje:

Visas gamybos procesas

3.6. Specialios pjaustymo, trynimo, pakavimo ir kt. taisyklės:

—

3.7. Specialios ženklinimo etiketėmis taisyklės:

—

4. Glaustas geografinės vietovės apibūdinimas:

Getingeno miestas

5. Ryšys su geografine vietove:

5.1. Geografinės vietovės ypatumai:

Getingeno miesto ir jo apylinkių mėsos produktų gamintojų profesiniai įgūdžiai ir gamybos metodai gerai žinomi. Kapotinės Getingeno dešros populiarumas paliudytas XVIII a. dokumentuose, žr. visų pirma Dr. Güntherio Meinhardto istorinių dokumentų apie tikrąją Getingeno dešrą rinkinį „Geroji Getingeno dešra“ (vok. Die ‚chute Ghöttinger Wurst‘), kuriame yra daugiau šio gaminio gero vardo įrodymų, pavyzdžiui, 1760 m. kovo 25 d. valstybės ministro von Münchhauseno paklausimas dėl Getingeno kapotinės dešros (rašto originalas saugomas Getingeno miesto archyve).

Nuo 1980 m. Getingeno mieste gaminta ir regione parduota vis daugiau dešros „Göttinger Stracke“.

5.2. Produkto ypatumai:

Getingeno mieste ir apylinkėse dešra „Göttinger Stracke“ gerai žinoma, šios vietinės rūšies dešrą labai mėgsta vartotojai.

2005 m. atlikta reprezentacinė ne mažiau kaip penkerius metus Getingeno regione gyvenančių dešros vartotojų apklausa: 83 proc. žinojo apie dešrą „Göttinger Stracke“. Be to, iš apklausos rezultatų paaiškėjo, kad Getingeno regione gyvenantiems vartotojams ši dešra – ypatingas kapotinės mėsos gaminys, kuris nuo kitų regiono kapotinės mėsos gaminių skiriasi ypatingu skoniu, išvaizda ir konsistencija. Paklausti, kuo dešra „Göttinger Stracke“ skiriasi nuo kitų kapotinės mėsos gaminių, vartotojai atsakė, kad nuo kitų kapotinės mėsos gaminių dešra „Göttinger Stracke“ skiriasi plona ir pailga forma, taip pat kieta konsistencija. Be to, vartotojų paprašyta atsakyti, kiek tikslūs tam tikri teiginiai apie dešrą „Göttinger Stracke“. Kaip tikėtasi, apklausti vartotojai pavadinimą „Göttinger Stracke“ dažniausiai siejo su kapotine dešra (88,1 proc.). Gaminio ypatybėmis taip pat laikoma jo išvaizda ir konsistencija. 10,7 proc. nurodė, kad dešra „Göttinger Stracke“ yra ilga. Ypatybes „kieta“ („tvirta“) nurodė 10,3 proc. apklaustų vartotojų. 8,7 proc. apklaustų vartotojų nurodė ypatybę „plona“. 7,5 proc. apklaustų vartotojų nurodė ypatybę „natūraliai vytintas gaminys“. Gerą dešros „Göttinger Stracke“ skonį paminėjo 5,1 proc. apklaustų vartotojų. Tik 1,6 proc. apklaustų vartotojų teigė, kad dešra „Göttinger Stracke“ panaši į dešrą „Göttinger Feldkieker“.

Kad dešra „Göttinger Stracke“ turi gerą vardą, aiškėja iš rezultatų, gautų paprašius respondentų atsakyti, ar teisingi 14 iš anksto parengtų teiginių apie gerą dešros „Göttinger Stracke“ vardą. Palyginti daug pritarta teiginiui, kad ši dešra yra tipiška Getingeno regiono kapotinė dešra, tačiau mažai kas sutiko su teiginiu, kad ši dešra nėra jokia senų gamybos tradicijų kapotinė dešra.

Apibendrinus tyrimo rezultatus padaryta išvada, kad vartotojai dešrą „Göttinger Stracke“ laiko gaminiu, dažnai siejamu su Getingeno regionu.

Atlikto empirinio tyrimo rezultatais patvirtina, kad dešra „Göttinger Stracke“ – tai regione žinoma gerą vardą turinti tipiška Getingeno kapotinė dešra (žr. 2005 m. kovo 18 d. Prof. Dr. Andreaso Scharfo recenziją „Göttinger Stracke – populiarumas ir geras vardas regione. Empirinio tyrimo rezultatai“).

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Gerą vardą dešra „Göttinger Stracke“ įgijo todėl, kad tai tradicinis regiono gaminys. Iš pirmiau minėto tyrimo rezultatų paaiškėjo, kad geras gaminio vardas grindžiamas gaminio kilme iš šio regiono. Vartotojų nuomone, dešra „Göttinger Stracke“ yra tipiška regiono kapotinė dešra, ypatingas Getingeno regiono gaminys.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

2007 8 10Markenblatt Nr. 32, 7a-aa dalis, p. 14628

http://publikationen.dpma.de/DPMApublikationen/dld_gd_file.do?id=83

(1) OL L 93, 2006 3 31, p. 12.